# Gerold László

(Újvidék, 1940. szept. 24.– ): színikritikus, esszéíró, irodalomtörténész. Az Újvidéki Egyetem magyar nyelv és irodalom tanszékén szerzett oklevelet. 1964–1971 között a Magyar Szó c. napilap munkatársa volt. 1977-ben került a magyar tanszékre asszisztensnek, 1982-ben védte meg doktori értekezését, jelenleg is az egyetemen tanít, a 19. sz.-i irodalom rendkívüli tanára. Még újságíróként kezdett színikritikákat írni, és azóta folyamatosan figyelemmel kíséri elsősorban a vajdasági m. és jugoszláv színházi eseményeket. Vajdasági és mo.-i folyóiratokban, lapokban publikál, de ugyanígy jelentek meg cikkei szerbhorvát nyelvű kiadványokban is. Sokszor szervezőként, zsűritagként, válogatóként aktív részese is a különféle színházi találkozóknak, rendezvényeknek. F.M. Színház és kritika (színibírálatok, Újvidék, 1970); A szabadkai Népszínház magyar társulata 1945–1970 (Pstyik L.-val, Újvidék, 1970); Dráma és színjátszás Szabadkán a 19. században (Újvidék, 1982); Színház a nézőtérről (Újvidék, 1983); Színházesszék (Újvidék, 1985); Száz év színháza (Újvidék, 1990).