# Kemény László

(Okány, 1899. jan. 1.–Bp., 1970. máj. 8.): színész. A SzAk-t 1921-ben végezte el. 1923-tól 1928-ig Kolozsvárott, 1929-től 1933-ig Miskolcon, 1933–34-ben Szegeden, 1934-től 1939-ig ismét Miskolcon játszott, és rend.-ként is működött. A háború alatt nem léphetett színpadra. 1945-ben a Szabad és a Magyar, 1946-tól 1950-ig a Madách, 1950-től az Ifjúsági, 1954–55-ben a Jókai Színházban szerepelt. 1955-től 1965-ig a Nemzeti Színház tagja volt. 1951–52-ben a SzAk-n színészmesterséget tanított. Kezdetben drámai hősszerepekben lépett színpadra, később jellemszerepeket alakított erőteljes vonásokkal, kitűnő humorérzékkel. Rendszeresen szerepelt filmekben, a rádióban és a televízióban. 1965-ben érdemes művész kitüntetést kapott. F.Sz. Cyrano (Rostand: Cyrano de Bergerac); Lucifer (Madách I.: Az ember tragédiája); IV. Edward (Sh.: III. Richárd); Tigris Brown (Brecht–Weill: Koldusopera); Slim (Steinbeck: Egerek és emberek); Charley (Miller: Az ügynök halála); Kalmár (Vörösmarty M.: Csongor és Tünde); Gondon Gray (Kipphard: Az Oppenheimer-ügy); Corbaccio (Jonson: Volpone).