# Losonczy Zoltán

(Bp., 1891. nov. 16.–?): színész és ügyelő. A tanítóképző elvégzése után 1910-ben szerzett diplomát az Országos Színészegyesület színésziskolájában. 1911-ben Füredi Béla társ.-ánál lépett színpadra. A háború alatt Sziklai Kornél Kis Színköréhez, majd Grand Guignol színházához szerződött 1912-ben. A háború után az Intim Kabaréban működött, ahonnan 1918-ban Ambrus Zoltán a Nemzeti Színházhoz szerződtette. 1926-ig ügyelőként is dolgozott, de 1927–1935 között kizárólag mint jellemszínész működött itt, 1937–38-ban a Művész, 1938-tól 1940-ig a Belvárosi, 1941–1944 között az Új Magyar Színház ügyelője volt. F.M. Jakab mester (Molière: A fösvény); Tranio (Sh.: A makrancos hölgy); Valentin (Sardou–Najac: Váljunk el!).