# Leövey Leó

(Kolozsvár, 1869. okt. 23.–Bp., 1938. júl. 29.): színész. Hivatalnokként kezdett dolgozni, majd 1893-ban egy évig Solymossy Elek tanítványa volt, és még ebben az évben színpadra lépett Leszkay Andrásnál. 1894-ben a Felvidéken, 1895-ben Szabadkán, 1896–1900 között Kolozsvárott, majd 1901-ben Makó Lajos buda–temesvári társ.-ánál játszott. 1902–05-ben Szegeden volt szerződése. Végül 1905-től 1907-ig ismét a Kolozsvári Nemzeti Színház, 1907–10-ben az aradi színház tagja. 1910–1912 között Nagyváradon játszott, 1916-tól 1918-ig Pécsett volt operettfőrend. és jellemkomikus. 1918-tól 1931-ig a Kolozsvári Nemzeti Színház tagja. 1932-ben a Király Színház szerződtette, 1933–1935 között a Belvárosi, 1935–1938 között tagja volt a Városi, a Pesti, a Víg-, valamint a Royal Színháznak is. Egyike a vidék kedvelt komikusainak és operettbuffóinak. Sajátos száraz humorával és ötletességével minden szerepében nagy sikert aratott. F.Sz. Gáspár (Planquette: A corneville-i harangok); gr. Thurein (Szomory D.: Bodnár Lujza); Öreg színész (Szép E.: Háromlevelű lóhere). F.R. Huszka J.: Aranyvirág; Millöcker: Boszorkány; ifj. J. Strauss: A denevér.