# Komlóssy Emma

(Bp., 1881–Bp., 1944. dec.): színésznő. 1895-ben Rákosi Szidi színésziskolájának növendéke volt, ezután leszerződött a Vígszínházhoz. A Zak-n folytatott tanulmányokat, majd 1899-ben Kolozsvárra került, ahonnan 1901–03-ban Debrecenbe szerződött, 1903–04-ben Kassán volt állandó vendég. 1901–02-ben és 1903–1907 között a Népszínház művésze. 1908-ban a Grand Kabaré, 1909-ben a Király Színház szerződtetett, de fellépett a Vígszínházban és a Budai Színkörben is. 1910-ben a Városligeti Színkör, 1913-ban a Népopera, 1914-ben a Vígszínház, 1915–1918 között ismét a Népopera tagja volt. 1921-től 1923-ig az EMKE kabaréban lépett fel. Sikereit szép megjelenésének és iskolázott szoprán hangjának köszönhette. Ditrói Mór mint a magyar nóta hivatott interpretálóját említette visszaemlékezéseiben. F.Sz. Juliette (Jones: Gésák); György herceg (Huszka J.: Bob herceg); Gábor diák (Huszka J.: Gül Baba); Amélie (Hervé: Lili).