# Egyed Zoltán

(Válaszút, 1894. ápr. 19.–Bp., 1947. jún. 8.): lapszerkesztő, kritikus, színpadi szerző. Nagyenyeden érettségizett. 1913-ban Désen rövid életű színházi lapot indított. Kolozsvárott járt egyetemre. Végigharcolta az I. világháborút. 1921-től Bp.-en újságírással foglalkozott, többek között a Reggelben és az Esti Kurírban jelentek meg színikritikái. 1924-től rendszeresen írt a Színházi Életbe. Rövid ideig a Rivalda c. lapot szerk. (1919). 1938–1944 között a Film Színház Irodalom c. hetilap főszerk.-je volt. 1937-ben fél évet Hollywoodban töltött. 1944 végén a nyilasok Sopronkőhidára vitték. Betegen tért haza. 1945 után egyre kevesebb cikke jelent meg. Egyed a nyers, szókimondó újságírói stílust honosította meg a színikritikában. Eredeti fordulataival, különc kifejezéseivel népszerű volt. Különösen az 1940-es években volt a m. színházművészet irányadója. Több egyfelvonásost, kabarétréfát és háromfelvonásos művet írt. Drámái: Szerződés (1916); Rouge et noir (1920); Égő szoknya (1928); Színiiskola (Székely J.-sal, 1937). Könyve: Hollywoodi kaland (regény, 1942).