# Fővárosi Orfeum

(1894–1922): Somossy Károly 1894-ben megnyílt mulatója. Műsorában az előadóművészeken és táncosokon kívül artisták és akrobaták is felléptek. 1900-ban Waldmann Imre vette meg, a német nyelvű műsorban Baumann Károly, Gyárfás Dezső és Huszár Károly m. kuplékat énekelt. Waldmann ig. legnagyobb érdeme, hogy helyet adott Zoltán Jenő újságíró Tarka Színpad nevű kabaréjának. A század elején ez még nagyon merész vállalkozás volt, mert a mulatókban német szóhoz szokott fővárosi közönségnek m. nyelven játszottak. A Tarka Színpad rend.-je Rákosi Jenő és Beöthy László, szcenikusa Spannraft Ágoston, tagjai fiatal színészek voltak. Önálló műsorral egy évig, később az orfeum műsorában 1905-ig működtek.