# Halassy Mariska

(?, 1885–Bp., 1955. jún. 26.): színésznő. 1905-ben lépett színpadra Marosvásárhelyen, ahol 1908-ig játszott, majd 1908–09-ben Polgár Károly délvidéki és 1909–10-ben Palásthy Sándor társ.-i után 1910–12-ben Szabadkára került. 1912–1916 között a debreceni, 1916-tól 1921-ig a pécsi színházban volt drámai hősnő és szende, majd 1921-től ismét a debreceni színházban játszott, amelynek 1939-ig volt tagja. 1939–40-ben Bánky Róbert stagione társ.-ában hősnő- és anyaszerepeket kapott. 1941–1944 között az Új Magyar Színház, 1945–46-ban a Művész, 1946-tól a Béke, utána 1949-ig a Vígszínház művésze volt. Élete végén, 1951–1955 között az Ifjúsági, később a Petőfi Színházban szerepelt. Minden prózai műfajban kitűnt imponáló művészi képességeivel és kiváló beszédtechnikájával. F.Sz. Henschelné (Hauptmann: Henschel fuvaros); Öreg Jóskáné (Szirmai A.: Mézeskalács); Marguerite Gauthier (ifj. Dumas: A kaméliás hölgy).