# Petőfi Színpad New York

(1957–1958): Dékány László alakította meg főként 1956-os menekült színészekből. A Robert Wagner High School színháztermében mutathatták be bérleti előadásaikat. Rend.-k voltak Dékány László, Bogáthy Mihály, Szabó Sándor. Zenei vezető Majorossy Aladár, díszlettervező Bencsáth Henrik. Társ.-i tagok Szörényi Éva, Bárczy Kató, Gabányi Böske, Pártos Erzsi, Szabó Sándor, Bogáthy Mihály, Kürthy Péter, Bencze Miklós, Körmendi Árpád, Rónay Lajos, Rácz Tibor voltak. Fennállásuk rövid ideje alatt jelentős sikereket értek el bemutatóikkal: Herczeg F.: Két róka; Bókay J.: Feleség; Molnár F.–Kellér D.–Zerkovitz B.: A doktor úr; Halász P.: Egérfogó; Csiky G.: Nagymama; Vadnay L.: Varázstükör; Coward: Vidám kísértet. Alkalmanként irodalmi estek rendezésével is gazdagították repertoárjukat (Karinthy Frigyes-, Móricz Zsigmond-, Heltay Jenő-est). A társ.-i tagok egy része hamarosan amerikai szerződést kapott, mások önálló társ.-ot hoztak létre (Bogáthy Mihály Magyar Színháza), így a Petőfi Színpad megszűnt.