# Vágóné Berzsenyi Margit

(Pest, 1864–Bp., 1951. okt. 17.): színésznő. Berzsenyi Károly színig. és rend. lánya, Berzsenyi Dániel leszármazottja. 1880-ban lépett színpadra Balogh György társ.-ával. 1902–04-ben játszott Szabadhegyi Aladárnál, 1904–06-ban Szilágyi Dezsőnél. 1908–12-ben szerepelt Kassán, majd Debrecen és Miskolc után 1915–1918 között Sebestyén Géza buda–temesvári társ.-ának tagja volt. 1922-től 1926-ig a Renaissance Színházban, közben 1923-ban a Vígszínházban, 1927–1937 között a Belvárosi és az Andrássy úti Színházban játszott. Ezután visszaszerződött a Vígszínházhoz. 1945 után a Madách Színházban aratott sikert, főként mint erőteljes, szinte harsány komika. Több filmben is játszott, mindvégig epizódszerepeket. F.Sz. Mici (Molnár F.: Az ismeretlen lány); Cili madám (Fodor L.: A szerelem nem olyan egyszerű); Júlia (Hunyady S.: A három sárkány); Nagymama (Hunyady S.: Lovagias ügy).