# Forgács Tibor

(Hatvan, 1931. jan. 2.–?, 1982. aug. 8.): színész. Pályáját 1949-ben kezdte az Ifjúsági Színházban, majd a József Attila, az egri Gárdonyi Géza és a debreceni Csokonai Színház tagja volt. Közben 1954-ben elvégezte a SzAk-t. 1960–63-ban a Miskolci Nemzeti, 1963-tól 1967-ig a kaposvári Csiky Gergely Színházban játszott. Öt évadot a kecskeméti Katona József, kettőt a győri Kisfaludy Színházban, ötöt ismét Kecskeméten töltött. 1979–1982 között a Békés Megyei Jókai Színház művésze volt. 1982-ben, az akkor alakuló zalaegerszegi Hevesi Sándor Színházban kezdte volna a színi évadot, de halála ebben megakadályozta. A miskolci rádió bemondója is volt. Jellegzetes hősszínész, akinek nevéhez karakterszerepekben is kiváló alakítások fűződnek. 1971-ben Jászai Mari-díjat kapott. F.Sz. Ferdinánd (Schiller: Ármány és szerelem); Ádám (Madách I.: Az ember tragédiája); Macduff (Sh.: Macbeth); Puzsér (Molnár F.: Doktor úr); Callimaco (Machiavelli: Mandragóra).