# Gyermekügyi kiállítás

(1923. jún.–júl.): a Gyermekegészségügyi Társaság által szervezett kiállítás a Műcsarnokban, melynek keretében Blattner Géza és Németh Antal egy hónapon keresztül napi két bábelőadást tartott. A gyerekek részére a Ludas Matyit, a felnőtteknek az eredeti Faust bábjátékot adták, Róna László fordításában. Míg a Casperl-figura kesztyűs báb volt, a többi bábhoz itt alkalmazta Blattner billentyűs marionettjeinek első változatát. Az előadások előzménye Blattnernek a Gyermektanulmányi társaság keretében 1921-től végzett bábos tevékenysége volt, amelynek során Mohácsi Jenő, Balázs Béla és mások darabjait mutatta be. Ezek az előadások a hazai művészi bábjáték megteremtésére tett jelentős kísérletek voltak, hatásuk megmutatkozott az Arc-en-Ciel bábegy. előadásaiban. – Ir. Németh A.: Művészi bábjáték-törekvések hazánkban. A bábjátszás Magyarországon (1955).