# Wertheimer Elemér

(Bp., 1889–New York, 1967. márc. 22.): színigazgató, színházi vállalkozó. Első színházi jellegű vállalkozása a Szerecsen (ma Paulay Ede) utca 35. sz. alatti, Kristálypalota nevű mulatót, ill. a helyiségben ezt felváltó Revü Színházat működtető Wertheimer Orfeum Részvénytársaság (1911–1941) volt, melyet testvéreivel (Wertheimer Alajos, Aladár, Károly) alapított. Wertheimer Elemér 1922 dec.-e és 1925 máj.-a között az Apolló Színpad, 1922–1924 között a Sziget Színpad ig.-ja volt. 1923-ban Wertheimerék megvásárolták az Andrássy úti Színházat, melyet 1925 őszétől Wertheimer Elemér igazgatott. A Paulay Ede utcai és az Andrássy úti helyiségek egyik tulajdonosaként Wertheimer Elemér 1929-ben Marton Sándorral, Heltai Jenővel, Bródy Pállal kibérelte a Belvárosi Színházat, majd ugyanők 1932-ben megvették a Magyar Színházat, melyet 1939-ig Wertheimer Elemér és Bródy Pál az Andrássy úti, ill. az Andrássy Színházzal együtt közösen igazgatott.