# kastélyszínház

a 18. sz. elején Franciaországból kiindulva terjed el a kastélyszínházak divatja. Királyi udvarokban, majd főúri kastélyokban építettek kisméretű színházakat, amelyekben eleinte műkedvelő előadásokat tartottak, majd egyre inkább hivatásos együtteseket, operatársulatokat foglalkoztattak. A történelmi Mo.-on a legkorábbi hír Nagykárolyból érkezett, ahol 1757-ben a Károlyi-kastélyban volt előadás. 1760-ban a pozsonyi főurak külön színházépületet emeltettek egy odaérkező olasz operatárs. számára, 1767-ben, ugyancsak Pozsonyban, a prímás Batthyány-palotájában egy Haydn-opera bemutatóját tartották meg. 1768-ban nyílt kastélyszínház Eszterházán, és 1790-ig szinte megszakítás nélkül működött. A 18. sz. utolsó harmadából származnak hírek olyan színielőadásokról, melyeken a vándortárs.-ok az ország peremterületeitől beljebb eső kastélyok színpadain lépnek föl: 1777-ben Körmenden, 1778–1785 között a gödöllői Grassalkovich-kastélyban, 1788-ban a péceli Rádayéknál, 1799–1803 között pedig a Károlyi-család tótmegyeri színháztermében. – Ir. Horányi M.: Eszterházi vigasságok (1959); Staud G.: Magyar kastélyszínházak, I–III. (1963–64); G. Staud: Adelstheater in Ungarn (Wien, 1977).