# Polónyi Gyöngyi

(Bp., 1942. ápr. 13.– ): színésznő. 1964-ben végzett a SzAk-n. Egy évadra a Pécsi Nemzeti Színházhoz szerződött, 1965 óta a Thália, ill. Arizona Színház tagja. Negyedikes gimnazistaként filmfőszerepet kapott, pályája elején sokat foglalkoztatta a film és a televízió. Már főiskolásként több szerepet játszott a Thália Színházban, néhány év alatt főszerepek sorát alakította, tiszta lelkű, erős tartású drámai nőalakokat. Az utóbbi években inkább kisebb karakterszerepekben látható. F.Sz. Reich Kató (Fejes E.: Rozsdatemető); Irina (Csehov: Három nővér); Tóth Flóra (Bródy S.: A tanítónő); Maria (Hemingway: Akiért a harang szól); Melinda (Katona J.: Bánk bán); Fehérvállú (Csongor B.: Szép asszonyok egy gazdag házban); Márta (Kertész M.–Pongrácz Zs.: Lelkiklinika); Anna (Wojtyła: Az aranyműves boltja).