# Hajmássy Miklós; Hagymássy, Hagymási

(Zalaegerszeg, 1900. júl. 20.–Buenos Aires, 1990. febr. 9.): színész, színigazgató. Gazdatisztként dolgozott, majd Rózsahegyi Kálmán színiiskolájában tanult. 1926-ban Szegedre szerződött, 1927-től 1933-ig a Víg-, 1933–34-ben a Fővárosi Operettszínház tagja volt. 1934–1936 között nem volt állandó szerződése. 1935-ben Bécsben vendégszerepelt. 1936–37-ben a Magyar, 1937-től 1941-ig a Magyar és Andrássy, 1939-ben a Márkus Park, 1942–1944 között az Új Magyar, 1943-ban a Vígszínházban lépett színpadra. 1945. febr.-tól Bécsben, Passauban, Münchenben mint tábori színházi ig. működött. 1948-tól 1953-ig Argentínában a Magyar Színjátszó Társaság tagja volt. 1953–1959 között Brazíliában élt. 1959-ben visszaköltözött Argentínába, ahol ismét létrehozta a Magyar Színjátszó Társaságot, melynek ig.-ja, rend.-je és időnként színésze volt. 1973-ban visszavonult. A Vígszínházban vj.-ok és társalgási darabok jellemszerepeit játszotta előnyös külsővel, természetesen. Népszerűségét számos filmszerepben is kamatoztatta. F.Sz. Balásházy (Hunyady S.: Feketeszárú cseresznye); Gosztonyi (Móricz Zs.: Úri muri); Péter (Vaszary G.: Udvarolni felesleges); Rettegi Fridolin (Schönthan: A szabin nők elrablása); Clausen tanácsos (Hauptmann: Naplemente előtt); Higgins (Shaw: Pygmalion).