# Matány Antal

(Bp., 1890. júl. 18.–Bp., 1944. dec. 9.): színész. Pályáját Sziklai Kornélnál kezdte 1908-ban. Két év múlva Fehér Károlyhoz került Erdélybe, majd Füredi Béla és Almássy Endre igazgatása alatt játszott. 1912–1914 között a pécsi színházban volt énekes színész. 1917-ben az Andrássy úti Színházhoz, 1918-ban a Fasor Kabaréhoz, majd 1920-ban a Belvárosi Színházhoz szerződött. 1921-ben átszerződött a Király Színházhoz, mint táncoskomikus. 1922–1925 között a Blaha Lujza, 1925–27-ben ismét a Belvárosi Színház tagja volt. 1927-től haláláig a Nemzeti Színház tagjaként idősebb komikus szerepeket játszott. Több évig volt az Országos Színészegyesület tanácsosa. Humoros férfiszerepekben groteszk, sőt lírai alakításaival aratott sikert. F.Sz. Baracs Matyi (Gárdonyi G.: A bor); Lancelot Gobbo (Sh.: A velencei kalmár); Ragueneau (Rostand: Cyrano de Bergerac); Fábián (Szép E.: Patika).