# Szeleczky Zita

(Bp., 1915. ápr. 20.– ): színésznő. 1937-ben végezte a SzAk-t. A Nemzeti Színház ösztöndíjas, majd rendes tagja lett (1936–1941). 1942–43-ban a Fővárosi Operettszínházhoz szerződött. 1944 elején a Madách Színházban vendégszerepelt. 1944 őszén ismét a Nemzeti szerződtette. 1945-ben elhagyta az országot, a Népbíróság elítélte háborús magatartása miatt. Ausztriában, Olaszországban élt, 1948-ban Argentínába költözött, ahol kezdetben a Magyar Színjátszó Társaság előadásain szerepelt. 1951-ben megalapította az Argentínai Magyar Nemzeti Színházat s fellépett emigráns német színházak előadásain is. 1962-ben az USA-ba költözött. 1949–1974 között a világ m. településeit látogatta önálló műsoraival. Több hanglemezt is kiadott. Vonzó külsejével, színpadi megjelenésével, intelligens és természetes játékával fiatal leányokat, lírai hősnőket és naivákat játszott rövid mo.-i pályáján. Emigrációs előadóművészi tevékenységét kulturális misszióvá szélesítette. 1939-ben Farkas–Ratkó-díjat kapott. Számos m. és olasz filmben szerepelt a II. világháború előtt. F.Sz. Titánia (Sh.: Szentivánéji álom); Sata (Németh L.: Villámfénynél); Ledér (Vörösmarty M.: Csongor és Tünde); Júlia (Sh.: Rómeó és Júlia); Solvejg (Ibsen: Peer Gynt); Lebstück Mária (Huszka J.: Mária főhadnagy); Annuska (Gárdonyi G.).

SZELECZKY ZITA – Lebstück Mária (Huszka J.: Mária főhadnagy)