# Szilágyi Vilmos

(Brezna, 1861–Bp., 1926. febr. 27.): színész, rendező. 1886-ban fejezte be a SzAk-t majd Jakab Lajoshoz Kassára szerződött. Itt három telet töltött, majd Krecsányi Ignác buda–temesvár–pozsony-i társ.-ánál találjuk. 1890-ben Aradon Aradi Gerőnél; 1891-ben Győrött Somogyi Károlynál; 1892-ben Kecskeméten Pesti I. Lajosnál működött. Komjáthy János 1893–1897 között alkalmazta mint rend.-t, komikust, drámai hőst. Tőle a Magyar Színházhoz ment rend.-nek, ahol rövid ideig a műv.-i ig. feladatkörét is betöltötte. 1903-ban Ditrói Mór felajánlotta neki a Vígszinház rend.-i posztját, amelyet elfogadott. Sikeres munkáját olyan rendezések fémjelzik, mint Molnár Ferenc Az ördög, Liliom; Bródy Sándor A tanítónő c. darabjainak bemutatói. Később főrend.-nek nevezték ki. 1916-ban vonult vissza a színpadi munkából, és teljes életét a Színészegyesületnek szentelte, amelynek 1917-től igazgatója. A romló gazdasági helyzet közepette sokat harcolt a Nyugdíjintézet fennmaradásáért. F.Sz. Shylock (Sh.: A velencei kalmár); Lucifer (Madách I.: Az ember tragédiája).