# Tőkés Emília

(Debrecen, 1835. márc. 2.–Debrecen, 1911. máj. 1.): az 1860-as évek egyik legismertebb, legkedveltebb vidéki színésznője volt. Az 1850-es évek elején lépett színpadra Debrecenben Csabay Pálnál. 1855-ben Aradon már ünnepelt színésznő Szabó József társ.-ában, s 1856-ban vele tartott a Bécs–Wieden–pozsonyi vendégjátékon, hol az osztrákok tetszését is elnyerte, mint fiatal hősnő, drámai szende. Az 1860–70-es évek fordulóján hosszabb időre visszavonult, ill. 1872-ben betegeskedett. Bár viszonylag kevés igazgatónál működött, de velük bejárta egész Mo.-ot. 1873-tól tizenhárom éven át Csóka Sándor társ.-ának tagja volt. 1890-ben búcsúzott a pályától. Ezután teljes visszavonultságban élt, méltatlanul elfelejtve. F.Sz. Rózsi (Szigligeti E.: Csikós); Gauthier Margit (Dumas: Kaméliás hölgy); Lizi (Szigligeti E.: Zsidó). Egy időben Rózsáné Tőkés Emília néven szerepelt.

M.A. 1855–63: Szabó József; 1864–65: Follinus János; 1865: Szabó, Philippovits István; 1871–72: Mosonyi Károly; 1872: Nagy Mihály; 1872–73: Bokody Antal; 1873–77: Marosvásárhely, Arad, Sepsiszentgyörgy, Nagyszeben, Brassó; 1878–83: Pécs, Szabadka, Zombor, Máramarossziget; 1883–86: Kassa; 1886–90: Aradi Gerő, Valentin Lajos.