# Hilgermann Laura; Radó

(Bécs, 1867. okt. 13.–Bp., 1937.): énekesnő (mezzoszoprán), pedagógus. Bécsben Wolf Károly tanítványa volt. Prágában Azucena (Verdi: A trubadúr) szerepében mutatkozott be. 1890-ben innen szerződött Gustav Mahler hívására az Operaházhoz, amelynek 1900-ig vezető énekese volt. A bécsi Opera tagjaként – ahonnan mint tiszteletbeli tag búcsúzott 1920-ban – német színpadokon aratta sikereit. Bp.-re visszatérve a Zak neves tanára volt 1936-ig. Rendkívüli énekesi kultúrával megformált szerepeit magyarul is megtanulta. Igazi Wagner-hang birtokosa volt. Drámai szoprán, valamint mezzoszerepeket is énekelt. G. Mahler dalainak értő tolmácsolója volt. F.Sz. Mignon (Thomas); Amneris (Verdi: Aida); Carmen (Bizet); Ulrika (Verdi: Az álarcosbál); Sieglinde (Wagner: A walkür); Erda (Wagner: Siegried); Waltraute (Wagner: Istenek alkonya).