# Aradi Gerő; Czucz

(Csép, 1829–Marillavölgy, 1892. aug. 25.): színész, színigazgató. 1858-ban Láng Boldizsár debreceni társ.-ában kezdte színészi pályáját. 1864-ben ig. lett, haláláig kisebb-nagyobb társ.-ok vezetője volt. A vidék egyik legrangosabb színigazgatójaként működött, főleg Szegeden, Szabadkán, Pécsett és Aradon. 1870-ben ő bérelte ki a Várszínházat és a Budai Színkört a német társ.-ok kivonulása után, de ez a vállalkozása fiaskóval végződött. Mint színész, elsősorban társalgási szerepekben lépett fel, de játszott szerelmes, komikus, olykor tragikus hősöket is. Igazgatóként mindig jó erőkből álló, szervezett társ.-okat irányított, és nagy gondot fordított az ifjabb színésznemzedék képzésére. F.Sz. Lajos bácsi (Szigligeti E.: Strike); Ákos (Szigeti J.: Becsületszó). Felesége: Tarján Liszka (?–Erzsébetfalva, 1915. jún. 9.); Bajnyille Emília (?, 1856–?, 1883. szept. 17.): színésznők.

M.A. 1860–61: Győr; 1862–63: Nagyvárad, Arad, Szeged, Kassa; 1863: Pécs; 1864: Szombathely. Igazgatóként: 1867: Miskolc; 1868–70: Szeged; 1872: Pécs; 1873: Szabadka; 1874: Arad; 1875: Kecskemét; 1876–83: Szeged, Szabadka; 1883–85: Pécs; 1885: Debrecen; 1886–89: Szeged; 1889–92: Arad.