# Bozóky István

(Bp., 1921. jan. 20.– ): színész, rendező, színházigazgató. Az Országos Színészegyesület színiiskolájának elvégzése után 1941-től a Madách Színház tagja volt. 1946–1949 között a Nemzeti Színházban, az 1949–50-es évadban az Ifjúsági Színházban játszott. 1950-től 1954-ig a Miskolci Nemzeti Színház ig.-főrend.-je, majd 1956-ig a Madách Színház főrend.-je. 1956-tól 1963-ig külföldön tartózkodott, hazatérése után 1963-ban a győri Kisfaludy Színházban és a Petőfi Színházban rendezett, majd 1964-ben a Szegedi Nemzeti Színház műv. vez.-je lett. 1969-től 1975-ig az Irodalmi Színpad, 1975-ben a kecskeméti Katona József Színház tagja. 1976 és 1980 között szabadfoglalkozású, majd 1980–84-ben a nyíregyházi Móricz Zsigmond Színház ig.-ja. Nagy érdemei voltak a vidéki színházkultúra fellendítésében. Drámai hős szerepkörben az értelmen alapuló, letisztult stílus követője, ugyanez jellemző rendezéseire is. Érdemes művész (1990). F.Sz. Caesar (Shaw: Caesar és Cleopatra); Higgins (Shaw: Pygmalion); Doktor (Büchner: Woyzeck). F.R. Sh.: Hamlet; Csehov: Három nővér; Füst M.: Máli néni.