# Péchy Erzsi

(Székelyhíd, 1888. ápr. 26.–Bp., 1933. júl. 20.): színésznő. Rózsahegyi Kálmán színiiskolájában végzett, s énekelni is tanult. 1912-ben az újpesti színházban lépett színpadra. 1912–1914 között a Magyar Színházban, 1914-ben a Modern Színpadon, 1915-ben az Uránia, 1916–17-ben a Víg-, 1917–1919 között, 1928-ban és 1930-ban a Városi, 1920-ban a Revü és Scala, 1920–21-ben a Király, 1922–23-ban a Blaha Lujza, 1924–25-ben, 1928–29-ben, 1931-ben a Fővárosi Operett-, 1927-ben az Új, 1927-től 1931-ig ismét a Király Színházban játszott. 1923-ban az Operaházban is fellépett. 1923-ban Bécsben, 1926-ban Londonban, 1932-ben Berlinben vendégszerepelt. A korszak egyik ünnepelt primadonnája volt, aki kifinomultan vonzó egyéniségével hatott. Lendületes énekmóddal, stílusos játékkal, tiszta szövegejtéssel tette alakításait teljessé. F.Sz. Lili bárónő (Huszka J.); Alexandra (Szirmai A.); Szép Heléna (Offenbach); Saskia (Nedbal: A szép Saskia); Mimóza (Jones: Gésák); Daisy (Eisemann M.: Miss Amerika); Blanka (Lehár F.: Kék mazúr); Julle (Kálmán I.: Hollandi menyecske); Mary (Ábrahám P.: Zenebona).

PÉCHY ERZSI