# Lábass Juci

(Zilah, 1896. júl. 22.–Bp., 1932. aug. 24.): színésznő. 1910-ben Rákosi Szidi növendéke volt. 1912-ben fellépett a Király Színházban és a Városligeti Színkörben. 1914-ben a Király Színház szerződtette szubrett szerepekre. 1914-ben a Magyar, 1915-ben az Apolló Színházban is szerepelt. 1915–1917 között a Népopera tagja volt. 1917–1920 között a Király, 1921-ben a Scala, 1922-ben, ill. 1923–24-ben a Városi, 1922-ben a Renaissance Színházban, 1923-ban a Budai Színkörben kapott szerepeket. 1924–25-ben, majd 1926–1930 között ismét a Király Színház művésze volt, de 1925-ben a Fővárosi Operett- és a Városi Színházban is játszott, 1931-ben ismét a Városi, 1932-ben ismét a Király Színházban lépett fel. 1932-ben utolsó szerepét a Nyári Operettszínházban játszotta. Feltűnő szépsége, kellemes hangja, színészi tehetsége a vezető primadonnák közé emelte. Vidéki vendégjátékain prózai szerepeket is megformált. F.Sz. Rolla (Szirmai A.: Mágnás Miska); Gonda (Fall: Az elvált asszony); Vilma (Lehár F.: A pacsirta); Serpolette (Planquette: A corneville-i harangok); Marica (Kálmán I.: Marica grófnő); Fedora (Kálmán I.: A cirkuszhercegnő); Rózsika (Zerkovitz B.: Eltörött a hegedűm); Viktória (Ábrahám P.).

LÁBASS JUCI