# Soós Imre

(Balmazújváros, 1930. febr. 12.–Bp., 1957. jún. 20.): színész. Tanyasi gyerekként került a SzAk-ra, és már növendék korában feltűnést keltett Szergej Tyulenyin szerepében, Fagyejev Az ifjú gárda c. darabjában. 1952-ben kapott diplomát. A debreceni Csokonai Színház szerződtette. 1955-től haláláig a Madách Színházban játszott. Jellegzetes, fátyolos hangja, nyugtalan, izgatott, de természetes játékstílusa, kitűnő arcjátéka és jellemábrázoló ereje volt. Hiteles parasztfigurákat alakított, de tehetsége mindenfajta szerepre alkalmassá tette. Jó érzékkel egyensúlyozta szerepeiben az intellektust a szenvedéllyel. Több filmje is hozzájárult népszerűségéhez. Öngyilkos lett. Jászai Mari-díjas (1954). F.Sz. Józsa Mihály (Illyés Gy.: Fáklyaláng); Rómeó (Sh.: Rómeó és Júlia); Pali (Sarkadi I.: Szeptember); Jani (Sarkadi I.: Út a tanyákról); Aljosa (Gorkij: Éjjeli menedékhely); Jóska (Móricz Zs.: Sári bíró); Curly (Steinbeck: Egerek és emberek).