# Erdélyi Tibor

(Csenger, 1932. máj. 27.– ): táncos, koreográfus. 1948–52-ben asztalos-restaurátor tanulmányokat folytatott. Később elismert faragó népi iparművész lett. 1952–1978 között az Állami Népi Együttes táncosa, szólistája. A kari feladatokon túl főszerepeket táncolt Rábai Miklós A kisbojtár és Hajnalodik c. táncjátékaiban. E szerepkörökre főleg dinamikus, kemény karakterű táncstílusa predesztinálta. 1978-tól a bp.-i Építők Vadrózsák, majd a szolnoki Tisza Táncegyüttes vezetője. 1986–1991 között a Duna Művészegyüttes műv. vezetője és kor.-a. Irányításával az egy. a m. táncfolklór újonnan feltárt stílusrétegeit adta elő. Koreográfiai újítókészségét a nyolcvanas években – a Verbuválás és a Hurrá opti! c. kompozíciókért – a Zalai Kamaratánc-fesztiválon nívódíjjal jutalmazták. Pedagógiai munkája számottevő. Visszatérően segítette a kárpátaljai m. táncegyütteseket, és számos japán nagyvárosban tartott m. néptánctanfolyamokat. Erkel Ferenc-díjas (1990).