# Kiss Árpád

(Németbogsa, 1878. dec. 26.–Bp., 1934. jan. 2.): színész. A katonatiszti pályát hagyta ott a színészetért. Hegyi Arankánál tanult. 1903–04-ben Mezei Kálmánnál töltötte gyakorlatos évét. 1908–09-ben Kunhegyi Miklós társulatában játszott. 1909-től kisebb helyeken tartott társulatával előadásokat. 1914-től nagyobb városokban nyerte el a színház bérletjogát. Pl. 1914–1918 között Szatmáron 1914–15-ben, majd 1922-től 1930-ig Békéscsabán, 1918–1920 között Nyíregyházán, 1918–1922 között Ungváron és Munkácson, 1923–1928 között, ill. 1930–31-ben Makón, 1928-tól 1932-ig Sopronban, 1930–1932 között Székesfehérvárott és Veszprémben, 1931–32-ben Szombathelyen játszott együttesével, 1932-ben csődbe jutott.