# Laurisin Miklós

(Kalocsa, 1899. aug. 21.–Bp., 1949. nov. 6.): zongoraművész, zeneszerző. Laurisin Lajos öccse. Tanulmányait a Zak-n végezte Siklós Albert és Weiner Leó növendékeként. 1922-től a Nemzeti Zenedében, 1924-től a Fodor Zeneiskolában tanított, 1930–1946 között a Zak-n a zeneelmélet tanára volt. Kamaramuzsikusként, zongorakísérőként egyaránt az élvonalba tartozott. Kompozíciói daljátékok, táncjátékok, színházi és filmzenék, dalok. Debreceni história c. művét – amelynek szövegkönyvét Jókai Mór novellája alapján maga írta – Jan Cieplinski koreográfiájával 1943-ban mutatták be az Operaházban.