# Bánáti Bagladi Sándor

(Bp., 1920. júl. 6– ): színész, énekes, producer. Makay Margit tanítványaként kapott kis szerepet 1943-ban Pünkösd Andor Hamletjében. 1949 elején az államosítás előtti napokban egy vígszínházi produkcióba történt beugrásával hívta fel magára a figyelmet. 1949–50-ben az Állami Bányász Színház tagja volt. 1951-ben a Déryné c. film egyik énekes szerepét játszotta. Utána Latabár Kálmán brigádjával járta az országot. 1954–55-ben a szolnoki Szigligeti Színház tagja, 1956 elején a Déryné Színházhoz szerződött. Utolsó hazai fellépése 1957. jan.-ban volt. Ezután elhagyta az országot és 1958-tól Los Angelesben élt. Megszervezte a hollywoodi Magyar Operettszínházat. Vállalkozásának befejeztével továbbra is játszott m. nyelvű előadásokon, többnyire Szörényi Éva oldalán, akivel a 70-es évek elején Ausztráliában turnézott Jan de Hartog Családi ágy c. kétszemélyes darabjával. A New York-i Dramatists Guild tagja. 1992 óta Budapesten él. F.M. Manana; American Faust. F.R.: Kálmán I.: Csárdáskirálynő, Marica grófnő; Lehár F.: Luxemburg grófja, A víg özvegy; Kacsoh P.: János vitéz (szabadtéri produkció Hollywoodban).