# Szikora János

(Bp., 1950. okt. 9.– ): rendező, színházigazgató. Joghallgatóként avantgárd színházi alkotócsoportot szervezett. 1979-ben végzett a SzAk rend. szakán, majd a Pécsi Nemzeti Színházhoz szerződött. 1980-tól a győri Kisfaludy Színház, 1982-től a Miskolci Nemzeti Színház rend.-je, 1985-ben az egri Gárdonyi Géza Színház ig.-ja volt. 1986 óta a Vígszínház rend.-je, a szolnoki Szigligeti Színház vendégrend.-je. Egyéni látásmódja tudatosan megkomponált rendezéseiben meggyőző előadások sorához vezetett. Rendezéseiben a pontos színészvezetés mellett a tér, a zenedramaturgia is fontos szerepet kap. Jászai Mari-díjas (1988). F.R. Déry T.: Óriáscsecsemő; Nádas P.: Takarítás; Sh.: Rómeó és Júlia; Vörösmarty M.: Csongor és Tünde; Schwajda Gy.–Szikora J.: Táncdalfesztivál ’66; Miller: Az ügynök halála; Paszternak–Szikora J.: Doktor Zsivago; Márton L.: Carmen; Kárpáti P.: Az út végén a folyó; Wojtyła: A mi Urunk festője; Szikora J.: Legenda a Varázsfuvoláról.