# Báthy Anna; Stampf Anette

(Beregszász, 1901. jún. 13.–Bp., 1962. máj. 14.): énekesnő (szoprán). Énektanulmányait a Zak-n végezte Maleczky Bianka növendékeként. 1928 jan.-jában mutatkozott be a Városi Színházban Erzsébet szerepében (Wagner: Tannhäuser). 1930–1959 között az Operaház magánénekesnője, számos nagysikerű külföldi turnén vett részt. Bécsben és Salzburgban világhírű karmesterek – Bruno Walter, Wilhelm Furtwängler, Arturo Toscanini – vezényletével lépett fel. Gazdag operarepertoárja Gluck és Wagner szerepeken át a 20. sz.-i operákig terjedt. Hatalmas vivőerejű, kiegyenlített szopránja, meggyőző előadásmódja az Operaház legkiválóbb énekeseinek sorába emelte. Az oratórium- és daléneklés mo.-i történetének is kimagasló alakja. Kossuth-díjas (1954) és kiváló művész (1950). F.Sz. Iphigénia (Gluck: Iphigénia Aulisban); Desdemona (Verdi: Otello); Brabanti Elza (Wagner: Lohengrin); Sieglinde (Wagner: A walkür); Leonora (Beethoven: Fidelio).

BÁTHY ANNA – Desdemona
(Verdi: Otello)