# Losonczy Dezső

(Torda, 1891. júl. 26.–Bp., 1950. ?): zeneszerző, karmester. 1916-ban végzett a Zak-n. 1918-ban a Belvárosi, ill. az Andrássy úti Színház karmestere. 1919–20-ban Bécsbe szerződött. 1921-től az Apolló Kabaré, 1924-ben a Blaha Lujza Színház tagja volt. 1925–1927 között a Király, majd 1927-től az Andrássy úti Színház karnagya. Kosztolányi Dezső, Zágon István, Várnai Zseni, Szép Ernő verseire írt sanzonokat. Ady Endre, Emőd Tamás, Kellér Dezső szövegeire könnyed zenés jeleneteket. Nagy Endre 25 képből álló Bolond világ c. ünnepi játékához, amelyet a színház 25 éves jubileumán adtak elő, ő írta a zenét. 1937-től kezdve operettjeit a Magyar Színház mutatta be. F.M. Vihar a Balatonon (1931); Mennyei dal (1937); Szép az élet (1941); Toldi Miklós (1944); balettzenéi: Hindu szerelem; Boszorkányszombat; Tűzimádók.