# O’Brady, Frederic; Ábel Frigyes

(1903. dec. 11.– ): színész, bábművész, zeneszerző, kritikus, író. Pályáját színészként a Belvárosi Színházban kezdte, majd számos fővárosi színháznál folytatta. 1925-től Párizsban, Németországban, majd Angliában volt karmester, színész, táncos, koreográfus, tanár. 1932-ben újra Franciaországba ment, ahol bekapcsolódott az Arc-en-Ciel bábegy. tevékenységébe. Később, 1937-től Marcel Temporal bábszínházában működött, közben élő színházban is játszott. 1939–42-ben idegenlégiós, ellenálló, majd politikai fogoly volt. A háború után vált ismertté, mikor egyszemélyes bábszínházával járta a francia kabarékat, kesztyűs bábos bábduetteket és pas de deux-ket adott elő. Számos regényt és novellát írt franciául, ezért 1981-ben a francia állam az ’Arts et Lettres’ rend lovagjává ütötte. A hatvanas évek óta az USA-ban él, egyetemi tanár. Szerteágazó tevékenységei közül különös figyelmet érdemel a bábozás. Egyszerű, groteszk kesztyűs bábos számai Obrazcov műveivel mutatnak rokonságot, anélkül, hogy ismerték volna egymást. Sikereinek tényezője bravúros technikai tudása és muzikalitása volt. Nagyban hozzájárult az Arc-en-Ciel bábegy. sikeréhez, fejlődéséhez. F.T. Weber: Felhívás keringőre; Ravel: Szépség és szörnyeteg párbeszéde; Nemzetek Csömöre. Könyve: All told: the confessions of Frederic O’Brady (New York, 1964).