# Bársony Rózsi

(Bp., 1909. márc. 14.–Bécs, 1977. márc. 28.): színésznő. Gyermekszínészként már sikereket aratott, majd Rákosi Szidi színésziskolájába járt. 1925-től 1931-ig a Király Színház tagja volt. A kórusban kezdte pályáját, majd kisebb-nagyobb szerepeket kapott. 1929-ben a Magyar Színházban is fellépett. 1932-től férjével, Dénes Oszkárral európai és amerikai turnéra indult, ahol m. operetteket népszerűsítettek. Elsősorban Ábrahám Pál Bál a Savoyban c. művét játszották. 1934-ben a Fővárosi Operettszínházban, 1935-ben a Magyar Színházban, 1936-ban a Fővárosi Operettszínházban, 1936–37-ben a Royal Színházban, 1938-ban az Andrássy úti Színházban szerepelt. A II. világháború idején nem léphetett színpadra. 1945 után keveset szerepelt. 1948-ban elhagyta az országot: Bécsben élt. Az 1960-as években gyakran játszott Mo.-on is, főleg a televízióban, szabadtéri revükben lépett fel. Szubrett–primadonna szerepekben remekelt. Virtuóz tánctudásával, humorával, szép énekhangjával hódított. F.Sz. Bözsi (Zerkovitz B.: Eltörött a hegedűm); Icike (Ábrahám P.: Viktória); Zizi (Lajtai L.: Az okos mama); Stefi (Szirmai A.: Alexandra); Daisy Parker (Ábrahám P.: Bál a Savoyban); Kató (Eisemann M.: Én és a kisöcsém); Gingi (Ábrahám P.: 3:1 a szerelem javára).

BÁRSONY RÓZSI