# fényvető

a színházban leggyakrabban alkalmazott hatásvilágítási eszköz. A korszerű fényvetők teljesítménye 500– 2000 W között van. Optikai felépítésüktől függően osztályozhatók: a plankonvex-lencsés fényvető határozott kontúrral, a prizmás-konvex-lencsés fényvető hasonló, de egyenletesebb megvilágítást biztosító tulajdonsággal, a bordás-lencsés (Fresnel) fényvető fokozatos átmenettel rendelkezik. A profil-fényvető optikai rendszere lehetővé teszi a fénykéve átmérőjét változtató ún. irisz-blende, gobo, és a fénysugarat négyoldalt egyenes vonalakkal lehatároló „kések” alkalmazását. A fény színezésére kézzel v. távirányítású színváltókkal színszűrő fóliát helyeznek a fényvetőből kilépő fénysugár útjába. A szereplőket követő fejgép fénye kiemeli őket környezetükből.