# Hetényi-Heidelberg Albert

(Bécs, 1875. ápr. 18.–Bp., 1951. júl. 5.): zeneszerző. Zak-t végzett. Először a Népszínház korrepetitora volt. Karnagyi pályáját 1907-ben a Fővárosi Cabaret Bonbonnière-ben kezdte, majd zenei vezetője volt a Ferenczy, az Intim Kabarénak, a Kis Komédiának, a Fővárosi Kabarénak, a Palace Kabarénak, a Művész Színpadnak, a Pesti Kabarénak, a Nagykomédiának, a Bethlen téri Színpadnak. Hatszáznál több dalát a főváros valamennyi kabaréjában énekelték, zenés játékait az orfeumokban is bemutatták, szerzeményei a rádió műsorán állandóan szerepeltek. A 30-as években a rádióban a Hetényi–Buday Dénes–Sebő Miklós művésztriót vezette. A korszak szinte valamennyi költőjének verseit megzenésítette, németre fordított Ady Endre-verseket és m. népdalokat. F.M. Vigadó özvegy (1907); Utolsó szimfónia (1919). – Ir. Kellér D.: Fogom a függönyt (1986).