# Németh Marika

(Pécs, 1925. jún. 26.– ): színésznő, primadonna. Az Országos Színészegyesület színiiskoláját 1947-ben végezte el, de már előtte, 1946-ban egy évadra a Vígszínházhoz szerződött. Ezután a Művész Színház tagja lett, 1949–1965 között a Fővárosi Operettszínház művésze volt. 1965-ben külföldre ment férjhez, 1969 óta ismét az Operettszínház tagja. Megjelenése, egyénisége, kulturált hangja számos primadonna szerepben kiválóan érvényesül. Humorérzéke emberi vonásokkal oldja föl az operettszerepek sablonjait, egyhangúságát. Sokat szerepel külföldön, több film, lemez őrzi hangját. Jászai Mari-díjas (1955), érdemes (1978) és kiváló művész (1985). F.Sz. Sylvia (Kálmán I.: A csárdáskirálynő); Glavári Hanna (Lehár F.: A víg özvegy); Liza (Lehár F.: A mosoly országa); Marica (Kálmán I.: Marica grófnő); Denise (Hervé: Nebáncsvirág); Szép Heléna (Offenbach); Kató (Zerkovitz B.: Csókos asszony); Sybill (Jacobi V.); Fedóra (Kálmán I.: A cirkuszhercegnő); Primadonna (Heltai J.: Interjú); Gróf Szerémyné (Csiky G.–Kardos G. Gy.–Fényes Sz.: A nagymama).

NÉMETH MARIKA – Sybill (Jacobi V.)