# Vámos György

(Bp., 1946. nov. 21.– ): táncos, koreográfus. 1967-ben végezte el az ÁBI-t. 1967–1972 között az Operaház tagja volt. 1972–1985 között a müncheni Operaház szólistája, majd három éven át a Dortmundi Balett vezető koreográfusa. 1988 óta a Bonni Balett ig.-ja. 1991-től ezzel párhuzamosan átvette a Baseli Balett vezetését is. Kiváló technikájú, szuggesztív előadóművész, koreográfusként pedig elsősorban a táncdrámák komponálásában ért el nemzetközi sikereket. Egyfelvonásosai közül a Győri és a Szegedi Balett is átvett egyet-egyet. F.K. Carmina Burana; Lucidor; Spartacus; Vörös és fekete.