# Kis Színkör

(1904–1905, 1908–1923): színházi vállalkozás a Városligetben. Sziklai Kornél hozta létre. Először 1904. márc. 18-án nyílt meg. Másodszor – valószínűleg hosszabb szünet után – 1908. márc. 13-án kezdett újra játszani. A Kis Színkör műsorán egyfelvonásos tréfák (Hargitay Tihamér: Boldog házasélet), látványos revüparódiák (Sziklai Kornél: Muki, az utca fia), az 1920-as években pedig népszerű operettek (Huszka Jenő: Bob herceg) szerepeltek. A társ. tagja volt többek között Bogár Gizi, Lénárd Béla, Gömöry Jenő, Szigethy Ibolya, Bazsay Lajos, Csaplár Mici, Lubinszky Ödön, Fodor Artúr, Gallay Nándor, Szilassy Rózsa, Szegedi Ilona. Vezető karnagyok Iványi Dezső, Rajna Sándor és Donáth Ede voltak. 1909 és 1915 között a társ. az ugyancsak Sziklai által vezetett Népszínpadon is játszott. A Kis Színkör Sziklai halála után, 1920. márc. 12-től Sziklai Kornél fiának, Sziklai Bélának vezetésével Colosseum Színpad néven működött, miközben 1920. jún. 5-től 1921 máj.-ának végéig a Délutáni Kabaré előadásainak is otthont adott.