# Kolozsvári Állami Magyar Opera

a Román Népköztársaság által 1947. júl. 18-án kiadott 265. sz. törvény kimondta a kolozsvári Állami Magyar Színház és Népopera megalakulását. A Népopera szervezésével dr. Eisikovits Mihály zeneszerzőt bízták meg. Az 1948. dec. 11-i megnyitón Kodály Zoltán Háry Jánosát mutatták be. Rónai Antal vezényelt, az előadást Gróf László rendezte. Dec. 20-án egy módosító rendelet értelmében a két intézmény különvált. A zenés részleg ettől kezdve a Kolozsvári Állami Magyar Opera nevet viseli. Balettegyüttest is szerveztek, amely első bemutatóját, Aszafjev Bahcsiszeráji szökőkút c. művét, 1949. dec. 21-én tartotta. Az operaegyüttes széles körű repertoárt épített ki. A magyar szerzők – Erkel Ferenc, Kodály Zoltán, Bartók Béla, Farkas Ferenc – mellett Bizet, Mozart, Donizetti, Verdi, Puccini, Wagner, Borogyin, Csajkovszkij műveit játsszák. A balettegyüttes műsorán Muszorgszkij, Csajkovszkij, Debussy, Bartók Béla zenéire készült alkotások szerepelnek. Az 1960–1970 közötti évtizedben sok operettet mutattak be. Az együttes 1991-ben sikerrel mutatkozott be a Budapesti Tavaszi Fesztiválon. – Ig.-i 1948 óta az alábbiak voltak: 1948–1950: Eisikovits Mihály; 1950–1951: Kallós József operaénekes; 1951–1956: Rónai Antal karmester; 1957–1973: Szinberger Sándor rendező; 1973–1978: Hary Béla karmester; 1978–1979: Kriza Ágnes énekesnő; 1979–1981: Márki Zoltán; 1981–1983: Sigmond István művelődésügyi felügyelő; 1983–1984: Csulak Sándor gazdasági ig.; 1984–1990: Hary Béla; 1990-től Simon Gábor. Vezető karmesterei között szerepelt Antonin Ciolan, Rónai Antal, Demián Vilmos és Hary Béla. Rendezői közül Gróf László, Szinberger Sándor, Delly Ferenc, Trenka Éva, 1988-tól Demény Attila nevét kell megemlíteni. – Ir. Opera Maghiara de Stat Cluj – Állami Magyar Opera Kolozsvár 1948–1973 (1973); Kolozsvár Magyar Színháza 1972–1992 (Kolozsvár, 1992).