# Szegedi Szabadtéri Játékok

(1931– ): a Dóm téren nyaranta tartott színházi rendezvénysorozat. A Szegedi Szabadtéri Játékok kezdeményezője 1927-ben Hont Ferenc volt. Ötletét a művelődési kormányzat átvette, így mutatta be 1931. jún. 13-án a Nemzeti Színház Voinovich Géza Magyar passió c. játékát az éppen elkészült Dóm téren. A Szegedi Szabadtéri Játékok 1933-tól, Az ember tragédiája első, Hont rendezte szabadtéri bemutatójától rendszeressé váltak. 1933-tól 1939-ig a Tragédia mellé más produkciók is csatlakoztak (Herczeg F.: Bizánc, Kacsoh P.: János vitéz, Kodály Z.: Háry János). A Szegedi Szabadtéri Játékok a II. világháború után 1959-től indult ismét útjára. Egy-egy nyár programja általában egy drámából (Madách I.: Az ember tragédiája; Sh.: Hamlet, Szentivánéji álom; Illyés Gy.: Dózsa György) és több zenés produkcióból (opera, balett, zenekari hangverseny) áll. – Ir. Sz. Simon I.: A Játékok krónikája (1983); Kovács Á.–Nikolényi I.–Polner Z.: A Szegedi Szabadtéri Játékok kézikönyve, 1931–1991 (Szeged, 1991).