# Pázmán Ferenc

(Bécs, 1873. szept. 24.–Bp., 1965. jan. 11.): színész. Énektanulmányai után Solymossy Elek színiiskoláját látogatta. 1900–1902 között Makó Lajos temesvári társ.-ában kezdte pályáját. 1903-tól 1906-ig a Népszínház, 1907–08-ban a Népszínház–Vígopera tagja volt. 1908-tól 1912-ig német színpadokon, pl. Bécsben, Berlinben, Hamburgban működött. 1912-től 1915-ig a Népoperában, 1916–17-ben Kassán és Brassóban lépett színpadra. Az I. világháborúban – öt hónap frontszolgálat után – frontszínházat vezetett. 1918 márc.-tól 1923 őszéig a Városi Színházban szerepelt. 1917-ben a Városligeti Színkörben, 1918-ban a Vígszínházban, 1920-ban a Budai Színkörben, 1922-ben a Faun Kabaréban is fellépett. Egy időre visszavonult a színészettől, s írással próbálkozott. 1927-ben a Fővárosi Operettszínházban még szerepelt, de állandó szerződést már nem kapott. Jól képzett bariton hangja kitűnő színészi képességekkel párosult. F.Sz. Ábris (Tóth E.: A tolonc); Peti (Csepreghy F.: A sárga csikó); Szepi (Jarno: Tengerész Kató); Orpheus (Offenbach: Orpheus a pokolban).