# Bárd Oszkár; Wettenstein

(Naszód, 1893. máj. 6.–Dés, 1942. dec. 9.): író, költő, drámaíró, fordító. 1917-ben Kolozsvárott elvégezte az orvosi egyetemet, s párhuzamosan látogatta a Zak hegedű tanszakát. Ezután művészettörténetet és régészetet hallgatott. 1911-től a Haladás, 1914-ben az Erdélyi Figyelő, 1922-től a kolozsvári Napkelet c. lapok főmunkatársa volt. Orvosi praxisa mellett is rendszeresen publikált az erdélyi újságokban: a Zord Időben, a Pásztortűzben, az Erdélyi Helikonban, a Független Újságban, a Korunkban. 1920-tól rendszeresen bemutatták drámáit Kolozsvárott. Drámái: Halál és még több (1920); Csoda (1920); Sylvio lovag (1921); Citera (1923); A taposómalom (1925); Liszt (1932); Teleki László (1936). Fordítása: B. Lucian: Zamolxe (1924).