# Balassa Jenő; Schweiger Jakab

(Jászárokszállás, 1859. máj. 30.–Bp., 1926. aug. 4.): színész. Az egyetemet félbehagyta, s beiratkozott a SzAk-ra. 1882–83-ban Lászy Vilmos társ.-ában kezdte pályáját. Vidéki évek után 1896-ban a Vígszínház szerződtette, amelynek 1925-ig volt a tagja. 1884-ben és 1888-ban a Budai Színkörben is bemutatkozott. A Vígszínház, majd 1903-tól 1926-ig az Országos Színészegyesület színészképző iskolájában színészmesterséget tanított. 1907-től 1919-ig az egyesületi iskola ig.-ja volt. Elsősorban vj.-i szerepekben aratott sikert, népszerű epizodista és híres beugró volt. Basa bácsi néven meséket írt, és adott elő. F.Sz. Udvary Ferenc (Thury Z.: Katonák); Ansorge (Hauptmann: Takácsok); Labourg báró (Bernstein: Baccarat); Báró (Heltai J.: Tündérlaki lányok).