# felvonás

a színielőadás tagolását szolgáló kb. 45–90 perc játékidejű cselekményszakasz, mely a dobozszínpadi színváltozások technikai kivitelezését elősegítendő alakult ki az előfüggönyt is alkalmazó színpadok színjátéktípusainál. A színpadi mű cselekményét a színhely és a szereplők megjelenése alapján osztják felvonásokra, ill. → jelenetekre, → színekre, ill. → képekre. A szerző által felvonásokra osztott színművekben a felvonás zárt dramaturgiai szerkezeti egységet alkot, melyen belül a cselekmény expozícióra (nyitójelenet), tetőpontra (nagyjelenet) és felvonásvégre (zárójelenet) tagolódik. A klasszikus tragédiák öt, a romantikus színművek három felvonásának korszaka után, amikor a naturális színhelyet felváltotta a szimbolikus játéktér, a felvonás fokozatosan elveszítette dramaturgiai jelentőségét. A ma alkalmazott, a jelenetsort megszakító egyetlen felvonásköz a filmművészet hatását is mutatja.