# Palánkay Klára

(Bp., 1924. jún. 3.– ): énekesnő (mezzoszoprán). Tanulmányait 1938-tól 1944-ig végezte a Zak-n Rosthy Anna irányításával, majd Rómában képezte tovább hangját. 1944-ben Amneris (Verdi: Aida) szerepében debütált az Operaházban, amelynek visszavonulásáig, 1970-ig volt vezető magánénekesnője. A m. operakultúra 1945 utáni történetének legjelentősebb drámai mezzoszopránja. Elsősorban hangjának drámai ereje, rendkívüli színészi temperamentuma tette alakításait felejthetetlenné. A kékszakállú herceg vára (Bartók) női főszerepének egyik leghivatottabb tolmácsolója volt. A legtöbb európai országban vendégszerepelt. Érdemes művész (1964). F.Sz. Ulrica (Verdi: Az álarcosbál); Ezucena (Verdi: A trubadúr); Eboli (Verdi: Don Carlos); Gertrud (Erkel F.: Bánk bán); Ortrud (Wagner: Lohengrin); Fricka (Wagner: A walkür); Sába királynője (Goldmark K.); Carmen (Bizet); Delila (Saint-Saëns: Sámson és Delila); Mária Lujza (Kodály Z.: Háry János); Háziasszony (Kodály Z.: Székelyfonó).

PALÁNKAY KLÁRA – Judit (Bartók B.: A kékszakállú herceg vára)