# Püspöki Imre

(Nagybánya, 1850–Debrecen, 1903. aug. 26.): színész. Édesapja, id. Püspöki Imre már 1846-ban Szabó József társulatának volt segédszínésze és szabója. 1848–49-ben a kolozsvári társ.-nak tagja, majd 1850–1859 között Aradon, 1860-tól haláláig Debrecenben volt színházi szabó. 1856-ban ő is részese volt a bécsi sikeres vendégjátéknak. Már 11 évesen, 1861-ben a debreceni színház színésze, de mivel nem kapott számára kedvező feladatot, 1871-ben elhagyta a társ.-ot. Ügyelőként kezdte, de tizenhat évi vándorlás alatt a vidék egyik legjobb operettkomikusává vált. Fellépett mint buffo és burleszk-komikus is, sőt egy időben kedvelt bonviván volt. Mint népszínműénekes leginkább a furfangos, paraszti alakok megformálásában ért el sikereket. Megállta helyét Molière vígjátékaiban is. Játékát leginkább Szentgyörgyi Istvánéhoz hasonlították. 1887-től visszatért Debrecenbe. Felesége Szathmári Júlia (Debrecen, 1856–uo. 1921. nov. 20.) és leánya P. Rózsi (Debrecen, 1877. dec. 27.–?) szintén színésznők voltak. Testvérei, Anna (1873-ban még színinövendék, majd Mannsbergernél – 1876, – Sztupánál – 1878–1881 – működött) és György (1882-től Homokaynál, Jáninál, Balassa Károlynál, Zoltán Gyulánál, Gáspár Jenőnél, Heltay Nándornál, Mezey Bélánál, majd Fekete Miksánál működött). 1889-től apa és fia együtt szerepelt a társ.-i névsorban, de lehet, hogy újabb Püspöki Imre lépett a pályára, kinek családja ismeretlen. F.Sz. Don Januario (Geneé: Kapitány kisasszony); Frederick (Sardou: Ferdinande); Peleskei rektor (Gaál: Peleskei nótárius); Pompignac (Dumas: A két apa); Mondlandri (Lecocq: A kis herceg); Márton (Szigligeti E.: Cigány); Jupiter (Offenbach: Orpheusz a pokolban); Gonosz Pista (Tóth: A falu rossza); Harpagon (Molière: Fösvény). – Ir. Szathmáry Z.: A debreceni színház története (95–100. p.).

M.A. 1871–72: Klein Sámuel; 1872–74: Mannsberger Jakab; 1874–75: Györgyné Nagy Lujza; 1875–76: Kuthy Béla; 1876–77: Mannsberger; 1877–79: Kuthy Béla; 1879–1883: Bényei István; 1883–84: Jakab Lajos; 1885–86: Mészáros Kálmán; 1886–87: Bács Károly.