# Réthy Laura

(Nagykörös, 1865. márc. 13.–Miskolc, 1938. júl. 31.): primadonna. A Nemzeti Zenedében és Puks Ferenctől, a Népszínház karnagyától tanult énekelni, így 1881. okt.-ben már felléphetett a Népszínházban. Az 1880-as évek közepén Bécsbe járt ki továbbtanulni, míg itthon vidéken szerepelt. Szépségével és szoprán hangjával egyaránt nagy hatást tett a nézőkre. Sikert aratott még az Operaházban is, mint vendég Carmen (Bizet) szerepében. 1905-ben az USA-ba távozott férjével, Rudnyánszky Gyula íróval. 1913-ban tértek haza. F.Sz. Zsófi (Csepreghy F.: Piros bugyelláris); Eliz (Konti: Suhanc); Denise (Hervé: Nebántsvirág).

M.A. 1882–83, ill. 1895–99: Szeged; 1883–84, ill. 1887–90: Kolozsvár; 1884–86: Kassa; 1886–87: Szabadka; 1890–91: Népszínház; 1891–92, ill. 1902–05: Debrecen; 1892–93: Szatmár; 1893–95: Arad; 1899–1901: Temesvár; 1901–02: Pozsony. Nyaranta fellépett a Budai Színkörben (1884, 1889, 1899).