# Békássy István; Békási

(Nyíregyháza, 1907. febr. 10.– ): színész. Pallay Annánál balettet tanult, és Feld Rózsi gyermekszínházában is szerepelt. Rákosi Szidi színésziskoláját végezte el, majd az újpesti színházban kezdte pályáját 1925-ben. 1927-ben a Városi Színházban indult bonviván karrierje. 1930-ban szerződtette a Vígszínház. Játszott a Király Színházban (1931, 1934), a Fővárosi Operettszínházban (1932–1933), a Kamara Színházban (1935–1936), a Budapesti Színházban (1929–1930), a Budai Színkörben (1931–1933), de egy-egy fellépést máshol is vállalt. 1936-ban a Művész Színházban prózai szerepeket játszott, itt fedezték fel a Metro–Goldwyn–Mayer filmgyár képviselői, és Hollywoodba szerződtették. 1940-ben New Yorkban a m. nyelven játszó Fészek Színház ig.-ja és színésze volt. Az 1940-es évektől vezető amerikai társ.-okban szerepelt, 1947-ben a Broadwayn is fellépett. Számos amerikai film- és tv-szereplése mellett mindvégig színésze, rend.-je volt m. előadásoknak. 1982-ben Mo.-ra költözött. Békássy kivételes tánctudásával, megnyerő külsejével, könnyed és természetes játékával hódított az operett színpadokon, de prózai szerepeiben is sikeres volt. 1932–1936 között m. filmekben is szerepelt. F.Sz. Dixie (Fényes Sz.: Maya); René (Fényes Sz.–Bródy T.: Music Hall); Péter (De Fries K.: Budapest–Wien); Richard (Shaw: Az ördög cimborája); Masham (Scribe: Egy pohár víz); Savelev (Szimonov: The Whole World Over).